**Bratislava, 17.12.2020: Bratislava opätovne zakázala hazard v herniach a kasínach**

Michal Makovník povedal: „Chceme sa poďakovať všetkým 39 poslancom bratislavského mestského zastupiteľstva, ktorí za úplný zákaz hlasovali, všetkým dobrovoľníkom, ktorí podpisy pod petíciu obetavo zbierali a v neposlednom rade 104 516 Bratislavčanom, ktorí uverili v zmenu a petíciu podpísali. Bez toho, aby množstvo ľudí urobilo svojím podpisom malý krôčik, by sa tento obrovský krok pre Bratislavu nepodaril.“

Pavol Graňák vysvetlil: „Sme radi, že poslanci nepodľahli tlaku majiteľov kasín, ktoré chceli vybojovať výnimku pre kasína v hoteloch, moteloch a penziónoch. Mesto nemá v súčasnosti zákonnú možnosť obmedziť počet týchto kasín a tak by začali pribúdať kasína vo všetkých bratislavských hoteloch, moteloch a penziónoch. Reálne tiež hrozilo, že sa v herniach vybuduje pár izieb, čím sa na papieri zmenia na penzióny a po splnení podmienok na získanie kasínovej licencie zostanú v prevádzke. Situáciu v Bratislave, na celom Slovensku, ale aj v online priestore budeme aj naďalej sledovať a predkladať príslušným orgánom naše návrhy a pripomienky na zlepšenie celkovej situácie a ochranu občanov, ich rodín a majetku.”

Peter Beňa doplnil: „Ak by sa povolili kasína v hoteloch, moteloch a penziónoch bez akéhokoľvek obmedzenia ich počtu, mohlo by to mať následky, ktoré si nevieme ani predstaviť. Ak by sa obnovil projekt megakasína s hotelovým komplexom v Jarovciach, kto by ho zastavil? Veď mesto nemôže vznik nových kasín zakázať inak ako ich úplným zákazom. Záujem o takéto veľké kasíno by tu skôr či neskôr bol. Podľa konzervatívnych odhadov hráči v bratislavských herniach a kasínach ročne prehrajú viac ako 70 mil. EUR.“

Michal Svetko uzavrel: „Sme nadšení, že tento príbeh má po vyše 5 rokoch úspešný koniec. Cesta k všeobecne záväznému nariadeniu bola mimoriadne náročná a poslanci boli pod tlakom majiteľov kasín, ale odolali mu. Tým poslanci vyslali signál celému Slovensku a mnohým ďalším mestám, že sa veci dajú meniť k lepšiemu ak je na to vôľa. Poslancom ďakujeme za ich odvahu a veríme, že z Bratislavy bude krajšie a bezpečnejšie miesto pre život našich rodín. Tento zákaz je príležitosťou, aby sa podporili a rozvíjali také druhy podnikania, ktoré budú tvoriť hodnoty a prispejú k bohatšej a lepšej spoločnosti.“

**Za Iniciatívu Zastavme hazard**

**Michal Makovník**

**Michal** **Svetko**

**Pavol Graňák**

**Peter Beňa**